U-I-181/99
Natisni
Opravilna št.:
U-I-181/99
Datum odločitve:
13. 4. 2000
Objavljeno:
OdlUS IX, 91
ECLI:
ECLI:SI:USRS:2000:U.I.181.99
Akt:
Zakon o pravdnem postopku (Uradni list RS, št. 26/99) (ZPP), 5., 7., 76., 86., 87., 139., 149., 168., 180., 370. in 443. čl.
Izrek:
Zahteva za začetek postopka za oceno ustavnosti 5., 7., 76., 86., 87., 139., 149., 168., 180., 370. in 443. člena Zakona o pravdnem postopku se zavrže.
Evidenčni stavek:
Izpodbijane določbe Zakona o pravdnem postopku po oceni Ustavnega sodišča ne posegajo v pravice delavcev v smislu osme alinee prvega odstavka 23. člena ZUstS, zato vlagatelju zahteve kot reprezentativnemu sindikatu za izpodbijanje teh določb ni mogoče priznati legitimacije. Ustavno sodišče je zato njegovo zahtevo zavrglo.
Geslo:
Reprezentativni sindikat kot vlagatelj pred Ustavnim sodiščem.
Delovno razmerje, pravice delavcev.
Pravna podlaga:
Zakon o Ustavnem sodišču (ZUstS), 23., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Konfederacija novih sindikatov Slovenije - Neodvisnost, Ljubljana
Datum vloge:
6. 8. 1999
Vrsta odločitve:
sklep
Vrsta rešitve:
zavrženje
Dokument:
US20056
Dokument v PDF obliki:
U-I-181-99.pdf
121 KB
Prenesite datoteko
U-I-181/99
13. 4. 2000
S K L E P
Ustavno sodišče je v postopku za preizkus zahteve Konfederacije novih sindikatov Slovenije - Neodvisnost, Ljubljana, ki jo zastopa predsednik Drago Lombar, na seji dne 13. aprila 2000
s k l e n i l o :
Zahteva za začetek postopka za oceno ustavnosti 5., 7., 76., 86., 87., 139., 149., 168., 180., 370. in 443. člena Zakona o pravdnem postopku (Uradni list RS, št. 26/99) se zavrže.
O b r a z l o ž i t e v
1. Konfederacija novih sindikatov Slovenije - Neodvisnost zahteva oceno ustavnosti navedenih določb Zakona o pravdnem postopku (v nadaljevanju: ZPP). Izpodbijane določbe ZPP po mnenju predlagatelja niso v skladu z 2., 14., 15., 23., 25. in 42. členom Ustave. V zahtevi predlagatelj poudarja, da se določbe ZPP praviloma uporabljajo tudi v postopkih pred delovnimi in socialnimi sodišči ter v zvezi z nekaterimi izmed izpodbijanih določb opozarja na socialni položaj svojih članov - delavcev.
2. Zakon o Ustavnem sodišču (Uradni list RS, št.15/94 - v nadaljevanju: ZUstS) v osmi alinei prvega odstavka 23. člena določa, da lahko reprezentativni sindikati za območje države vložijo zahtevo za oceno ustavnosti, če so ogrožene pravice delavcev. Po 7. členu Zakona o reprezentativnosti sindikatov (Uradni list RS, št. 13/93 - ZRSin) reprezentativni sindikati sklepajo kolektivne pogodbe s splošno veljavnostjo in sodelujejo v organih, ki odločajo o vprašanjih ekonomske in socialne varnosti delavcev ter predlagajo kandidate delavcev, ki v skladu s posebnimi predpisi sodelujejo pri upravljanju.
3. Predlagatelj izpodbija določbe ZPP. Ta je procesni zakon, ki določa pravila postopka pred sodišči v določenih vrstah sporov.
Ta pravila veljajo za sodišča, ki v sporih odločajo, in za vsakogar, ki v teh postopkih sodeluje. Izpodbijane določbe ZPP po oceni Ustavnega sodišča ne posegajo v pravice delavcev v smislu osme alinee prvega odstavka 23. člena ZUstS, zato vlagatelju zahteve kot reprezentativnemu sindikatu za izpodbijanje teh določb ni mogoče priznati legitimacije.
Predlagateljeva pravica, da vloži zahtevo za oceno ustavnosti, je omejena na pravico do izpodbijanja tistih splošnih aktov, ki neposredno posegajo v delovnopraven in s tem povezan socialni položaj delavcev, katerih interese predlagatelj kot reprezentativni sindikat predstavlja in zastopa.
4. Ker za vložitev zahteve niso izpolnjeni procesni pogoji, je Ustavno sodišče predlagateljevo zahtevo zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: namestnik predsednika dr. Lojze Ude ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk in dr. Dragica Wedam-Lukić. Sklep je sprejelo soglasno.
Namestnik predsednika
dr. Lojze Ude